CELEX: 62011TN0615
Language: mt
Date: 2011-12-06 00:00:00
Title: Kawża T-615/11: Rikors ippreżentat fis- 6 ta’ Diċembru 2011 — Royal Scandinavian Casino Århus AS vs Il-Kummissjoni

4.2.2012   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 32/36
            
         Rikors ippreżentat fis-6 ta’ Diċembru 2011 — Royal Scandinavian Casino Århus AS vs Il-Kummissjoni
   (Kawża T-615/11)
   2012/C 32/72
   Lingwa tal-kawża: id-Daniż
   
      Partijiet
   
   
      Rikorrenti: Royal Scandinavian Casino Århus AS I/S (Århus, id-Danimarka) (rappreżentant: B. Jacobi, avukat)
   
      Konvenuta: Il-Kummissjoni Ewropea
   
      Talbiet
   
   Ir-rikorrenti titlob li l-Qorti Ġenerali jogħġobha:
   
               —
            
            
               tannulla d-deċiżjoni tal-Kummissjoni tal-20 ta’ Settembru 2011 fil-Każ C 35/2010 (ex N 302/2020) dwar il-miżura li d-Danimarka tippjana li timplementa fl-għamla ta’ taxxi fuq il-logħob online fil-Liġi Daniża dwar it-taxxi fuq il-logħob;
            
         
               —
            
            
               tikkundanna lill-Kummissjoni għall-ispejjeż.
            
         
      Motivi u argumenti prinċipali
   
   Insostenn tar-rikors tagħha, ir-rikorrenti tinvoka sitt motivi.
   
               (1)
            
            
               Skont l-ewwel motiv, il-Kummissjoni approvat b’mod żbaljat l-għajnuna fuq il-bażi tal-Artikolu 107(3)(ċ) TFUE, minħabba li:
               
                           —
                        
                        
                           l-Artikolu 107(3)(ċ) TFUE ma jipprovdi ebda possibbiltà għall-approvazzjoni ta’ għajnuna statali għal parti minn reġjun ekonomiku;
                        
                     
                           —
                        
                        
                           l-għajnuna ma tissodisfax ir-rekwiżit tal-Artikolu 107(3)(ċ) li tiffaċilita l-iżvilupp ta’ ċerti reġjuni ekonomiċi;
                        
                     
                           —
                        
                        
                           l-għajnuna taffettwa l-kundizzjonijiet tal-kummerċ b’mod kuntrarju għall-interess komuni u għalhekk
                        
                     
                           —
                        
                        
                           l-għajnuna ma sservi ebda skop sostanzjat ta’ interess Komunitarju.
                        
                     Ir-rikorrenti ssostni wkoll li l-eċċezzjoni fl-Artikolu 107(3)(ċ) TFUE għandha tingħata interpretazzjoni restrittiva u li din id-dispożizzjoni ma tipprovdi ebda possibbiltà għall-għoti ta’ għajnuna statali fuq il-bażi ta’ kunsiderazzjonijiet finanzjarji tal-Istat.
            
         
               (2)
            
            
               Skont it-tieni motiv, il-Kummissjoni approvat l-għajnuna b’mod kuntrarju għall-ġurisprudenza tal-Qorti tal-Ġustizzja dwar l-għajnuna għall-funzjonament. L-għajnuna inkwistjoni, li ngħatat bħala għajnuna permanenti fl-għamla ta’ tnaqqis ta’ taxxa, tammonta għal għajnuna għall-funzjonament li, skont ġurisprudenza stabbilita, ma tistax tiġi approvata f’każijiet bħalma huwa l-każ ineżami.
            
         
               (3)
            
            
               Skont it-tielet motiv, il-Kummissjoni kisret il-prinċipju ta’ proporzjonalità, peress li l-għanijiet tal-leġiżlazzjoni Daniża jistgħu jintlaħqu mingħajr l-għoti ta’ għajnuna statali.
            
         
               (4)
            
            
               Skont ir-raba’ motiv, il-Kummissjoni għamlet evalwazzjoni żbaljata meta kkonkludiet, b’mod żbaljat, li l-għajnuna kienet neċessarja sabiex toħloq inċentiv għall-fornitur tal-logħob sabiex japplika għal liċenzja Daniża.
            
         
               (5)
            
            
               Skont il-ħames motiv, il-Kummissjoni għamlet użu ħażin mill-poteri tagħha meta rreferiet għal dispożizzjoni tat-Trattat li tawtorizza l-approvazzjoni ta’ għajnuna intiża sabiex tiffaċilita l-iżvilupp ta’ reġjun ekonomiku, meta, fil-fatt, jidher ċar mid-deċiżjoni li r-raġuni vera għall-approvazzjoni tal-għajnuna hija x-xewqa li jkun hemm numru xieraq ta’ applikanti għal liċenzja Daniża għal-logħob online. Barra minn hekk, il-Kummissjoni tuża ħażin il-poteri tagħha meta tagħti bħala raġunijiet għall-approvazzjoni l-għan ta’ liberalizzazzjoni u faċilitazzjoni tal-iżvilupp ta’ reġjun ekonomiku, meta l-Istat Daniż innifsu jiddikjara li l-għan ġenerali tal-iskema tat-taxxa huwa li jkun hemm l-ikbar dħul mit-taxxa possibbli.
            
         
               (6)
            
            
               Skont is-sitt motiv, il-Kummissjoni naqset milli tissodisfa r-rekwiżit ta’ motivazzjoni suffiċjenti, peress li r-raġunijiet mogħtija:
               
                           —
                        
                        
                           huma ġeneralment inkonsistenti u kontradittorji fuq diversi punti;
                        
                     
                           —
                        
                        
                           ma jipprovdux spjegazzjoni suffiċjenti dwar kif il-liberalizzazzjoni tas-suq tal-logħob tikkostitwixxi skop leġittimu li jintlaħaq permezz ta’ approvazzjonijiet fuq il-bażi tal-Artikolu 107(3)(ċ) TFUE;
                        
                     
                           —
                        
                        
                           ma jipprovdux spjegazzjoni sodisfaċenti tal-interpretazzjoni tal-Kummissjoni tal-Artikolu 107(3)(ċ) TFUE;
                        
                     
                           —
                        
                        
                           ma jsostnux il-ħtieġa tal-għajnuna statali u lanqas ma jipprovdu analiżi suffiċjenti tat-tassazzjoni fi Stati Membri oħra;
                        
                     
                           —
                        
                        
                           ma humiex ċari fir-rigward tal-għanijiet tal-Liġi Daniża dwar it-taxxi fuq il-logħob;
                        
                     
                           —
                        
                        
                           ma jindirizzawx il-leġiżlazzjoni Daniża li tkopri forom oħra ta’ logħob;
                        
                     
                           —
                        
                        
                           ma jinkludu ebda eżami jew spjegazzjoni tal-effetti tal-għajnuna fuq logħob operat internament.